《春日郊行》
宋代·胡宏

东郊野马烂氛氲，聊驾柴车问讯春。
远草绿沉烟雾里，高花红照绮罗新。
迎风柳占莺啼处，带雨泥融燕觜匀。
动植自私还自足，天边愁杀踏青人。

作者简介：（1106—1162）宋建宁崇安人，字仁仲，号五峰。胡安国子。幼师杨时、侯仲良，而卒传其父之学。优游衡山下二十余年，张栻师事之。高宗绍兴中，以荫补官，不调。秦桧死，被召，以疾辞。有《知言》、《皇王大纪》、《五峰集》。